শিশু মৃত্যুকে কেন্দ্র করে উত্তেজনা তেহট্ট মহকুমা হাসপাতালে

নদিয়া: সাপের কামড়ে শিশু মৃত্যুর ঘটনা। চাঞ্চল্য ছড়াল তেহট্ট মহকুমা হাসপাতালে (Tehatta Hospital)। এরপরই হাসপাতালে ভাঙচুরের অভিযোগ রোগীর পরিবারের বিরুদ্ধে। জানা গিয়েছে, গতকাল রাতে ঘুমানোর পর সাপের কামড়ে আহত হয় তেহট্টের নাটনার বাসিন্দা অভিরূপ ঘোষ (১১)। ভোরে পরিবারের সদস্যরা তাকে তেহট্ট মহকুমা হাসপাতালে নিয়ে গেলে চিকিৎসকেরা মৃত বলে ঘোষণা করেন। মৃতদেহটি হাসপাতালের মর্গে রাখা হলোও বেশ কিছুক্ষণ পর শিশুটি বেঁচে আছে বলে গুজব ছড়িয়ে পড়ে।

জানা গিয়েছে, এই ঘটনার পর মৃতদেহটি পুণরায় মর্গ থেকে বের করে চিকিৎসক পরীক্ষা করে দেখার পর মৃত বলে ঘোষণা করেন। এরপর মৃতদেহটি ময়নাতদন্তের জন্য পাঠানোর সময় আবারও একই গুজব ছড়ালে উত্তেজনার সৃষ্টি হয়। মৃতের পরিবারের সদস্যরা হাসপাতালে ভাঙচুর চালায় ও মৃতদেহ ময়নাতদন্ত না করেই জোর করে ছিনিয়ে নিয়ে চম্পট দেয়। খবর পেয়ে ঘটনাস্থলে যায় তেহট্ট থানার বিশাল পুলিশবাহিনী। এই ঘটনায় ৫ জনকে আটক করেছে পুলিশ।

আরও পড়ুন: বিসর্জনের শোভাযাত্রায় যুবকের মুখ লক্ষ্য করে বোমাবাজি! গ্রেফতার ভিলেজ পুলিশ

আচমকা গুজব ছড়াতেই রণক্ষেত্র পরিস্থিতি তৈরি হয়। তারপরই ভাঙচুর চলে হাসপাতালে। যা ঘিরে উত্তপ্ত পরিস্থিতি তৈরি হয়।